Mistä on kyse? Heinäkuun alusta lähtien suomenkielisessä Facebookissa on ollut mahdollista määrittää sukupuolensa itse.

Facebook halusi konsultoida Setaa siitä, millaisia määritelmiä ihmiset käyttävät omasta sukupuolestaan.

Facebookilla on silti vielä tehtävää sukupuolien moninaisuuden tunnustamiseksi.

Heinäkuun alusta lähtien suomenkielisessä Facebookissa on ollut mahdollista määrittää sukupuolensa itse. Setan Transtukipisteen (siirryt toiseen palveluun) sosiaalipsykologi Kuura Autere kertoo, että muutos on ollut toivottu, sillä Facebook on saanut paljon käyttäjäpalautetta aiheesta.

– Suomenkielinen Facebook halusi konsultoida Setaa siitä, millaisia määritelmiä ihmiset käyttävät omasta sukupuolestaan. Seta kartoitti tietoa muun muassa sosiaalisen median avulla. Lisäksi Setalla ja Transtukipisteellä on vuosikymmenien kokemus asiasta.

Facebookin uudistus on tärkeä askel sukupuolivähemmistöille. Autere huomauttaa, että itsemäärittelyoikeus kuuluu tasa-arvoisesti kaikille.

– Olimmepa sitten naisia, miehiä, muunsukupuolisia tai vaikka sukupuolettomia. Setalle ja sen Transtukipisteelle on tärkeää ja ennen kaikkea ihmisille on tärkeää, että voi erilaisissa paikoissa todentaa itsensä sellaisena kuin on.

Facebook on tehnyt jo aiemmin vastaavanlaisia muutoksia muissa maissa.

Vielä on tehtävää sukupuolien moninaisuuden tunnustamiseksi

Palaute muutoksista on ollut hyvää ja sitä on Autereen mukaan tullut sekä sukupuolivähemmistöiltä että heidän läheisiltään.

– On kommentoitu ilahtuneesti sitä, että tämä muutos on tehnyt näkyväksi aina ja kaikkialla ihmiskunnan historiassa läsnä ollutta sukupuolien moninaisuutta. Sukupuolivähemmistöihin kuuluvat ihmiset jäävät usein puheenparsien ja sanaston takia näkymättömiksi.

Facebookissa voi käyttäjä määritellä sukupuolensa itse. Kuvakaappaus Facebookista

Autere kertoo, että Facebookilla on silti vielä tehtävää sukupuolien moninaisuuden (siirryt toiseen palveluun) tunnustamiseksi. Sivusto on saanut käyttäjiltään kritiikkiä siitä, ettei Facebookissa ole mahdollisuutta ilmoittaa olevansa kiinnostunut kuin miehistä tai naisista.

– Eli tällä logiikalla käyttäjä voi kertoa oikein oman identiteettinsä, kuten että on sukupuoleton, mutta jos hän on jotain muuta kuin mies tai nainen, hänestä ei voi olla kiinnostunut.

Autere kuitenkin uskoo, että Facebook korjaa tämän lähitulevaisuudessa.